รัฐบาลไทย-ข่าวทำเนียบรัฐบาล-รองนายกรัฐมนตรี พล.อ.อ.ประจิน จั่นตอง ลงพื้นที่ติดตามสถานการณ์การระบาดศัตรูมะพร้าว จ.ประจวบคีรีขันธ์ ยืนยันรัฐบาลมีความตั้งใจแก้ไขปัญหาอย่างต่อเนื่อง
วันศุกร์ที่ 17 มีนาคม 2560
รองนายกรัฐมนตรี พล.อ.อ.ประจิน จั่นตอง ลงพื้นที่ติดตามสถานการณ์การระบาดศัตรูมะพร้าว จ.ประจวบคีรีขันธ์ ยืนยันรัฐบาลมีความตั้งใจแก้ไขปัญหาอย่างต่อเนื่อง
รองนายกรัฐมนตรี พล.อ.อ.ประจินฯ ลงพื้นที่ติดตามสถานการณ์การระบาดศัตรูมะพร้าว จ.ประจวบคีรีขันธ์ ระบุขอความร่วมมือผู้ปลูกมะพร้าว ส่วนราชการ และภาคเอกชน ในการแก้ไขปัญหา ยืนยันรัฐบาลพร้อมรับฟังปัญหา ข้อเสนอแนะต่าง ๆ ตั้งใจแก้ไขปัญหาอย่างต่อเนื่อง
วันนี้ (17 มีนาคม 2560) เวลา 14.30 ณ ห้องประชุมเกาะหลัก ชั้น 5 ศาลากลางจังหวัดประจวบคีรีขันธ์ พลอากาศเอก ประจิน จั่นตอง รองนายกรัฐมนตรี รับฟังการบรรยายสรุปสถานการณ์การระบาดศัตรูมะพร้าว พร้อมลงพื้นที่ดูการระบาดหนอนหัวดํา และดูการผลิตขยายแตนเบียนบราคอน ณ ศูนย์จัดการพืชชุมชนบ้านหนองขาม ตําบลเกาะหลัก อําเภอเมือง โดยมีนายทวี นริสศิริกุล ผู้ว่าราชการจังหวัดประจวบคีรีขันธ์ หัวหน้าส่วนราชการ ส่วนท้องถิ่น และเกษตรกรในพื้นที่ให้การต้อนรับ
สําหรับสถานการณ์การระบาดศัตรูมะพร้าวของประเทศไทย พบว่ามี 55 จังหวัดได้รับผลกระทบจากการระบาดของศัตรูมะพร้าว ครอบคลุมพื้นที่ปลูกมะพร้าว 131,864 ไร่ จากพื้นที่ปลูกมะพร้าวทั้งหมดของประเทศจํานวน 1,240,874 ไร่ คิดเป็นร้อยละ 10.63 ของพื้นที่ปลูก พบการระบาดของศัตรูมะพร้าว 3 ชนิด ได้แก่ 1. หนอนหัวดํา พื้นที่ระบาด 29 จังหวัด จํานวน 78,954 ไร่ คิดเป็นร้อยละ 6.36 ของพื้นที่ปลูก 2. แมลงดําหนาม พื้นที่ระบาด 19 จังหวัด จํานวน 48,957 ไร่ คิดเป็นร้อยละ 3.95 ของพื้นที่ปลูก และ 3. ด้วงแรด พื้นที่ระบาด 20 จังหวัด จํานวน 3,953 ไร่ คิดเป็นร้อยละ 0.32 ของพื้นที่ปลูก
ทั้งนี้ จังหวัดประจวบคีรีขันธ์มีพื้นที่การระบาดศัตรูมะพร้าวมากที่สุดของประเทศ คิดเป็นร้อยละ 89.37 ของพื้นที่ระบาดทั้งประเทศ ซึ่งจังหวัดประจวบคีรีขันธ์ได้ดําเนินโครงการควบคุมและกําจัดศัตรูมะพร้าว (หนอนหัวดํา) แบบครอบคลุมพื้นที่ โดยการใช้สาร emamectin benzoate 1.92% ฉีดเข้าลําต้นมะพร้าวที่มีความสูงมากกว่า 12 เมตร ในอัตรา 30 มิลลิลิตรต่อวัน (ยกเว้นมะพร้าวน้ําหอมและมะพร้าวกะทิ) ทําให้สถานการณ์การระบาดของหนอนหัวดําลดลง คิดเป็นร้อยละ 48.90 ของพื้นที่ระบาดจังหวัดประจวบคีรีขันธ์ แต่การดําเนินโครงการยังไม่สามารถควบคุมและตัดวงจรการระบาดของหนอนหัวดําได้ทั้งหมด เนื่องจากยังมีต้นมะพร้าวที่ไม่ได้เข้าร่วมโครงการ (ต้นมะพร้าวที่มีความสูงน้อยกว่า 12 เมตร) ทางจังหวัดจึงได้ปล่อยแตนเบียนบราคอน ในอัตรา 200 ตัวต่อไรเพื่อช่วยกําจัดหนอนหัวดํา ทําให้ลดความรุนแรงการระบาด และตัดวงจรไม่ให้มีการแพร่ระบาดไปยังพื้นที่แห่งใหม่ รวมถึงระบาดไปยังพืชชนิดอื่นๆ ในพื้นที่ด้วย โดยใช้วิธีผสมผสานแบบครอบคลุมพื้นที่ และบูรณาการการทํางานร่วมกันทุกภาคส่วนที่เกี่ยวข้อง เน้นการมีส่วนร่วมของชุมชน เพื่อนําไปสู่การพึ่งพาตัวเอง ทําให้เกษตรกรจัดการศัตรูพืชได้ด้วยตัวเอง นําไปสู่การแก้ไขปัญหาอย่างยั่งยืนต่อไป
โอกาสนี้ พลอากาศเอก ประจิน จั่นตอง รองนายกรัฐมนตรี กล่าวมอบนโยบายตอนหนึ่งว่า ช่วงเวลาหลายเดือนที่ผ่านมาเกิดการระบาดของศัตรูมะพร้าว แต่ปัญหายังไม่ได้รับการแก้ไขอย่างจริงจัง นายกรัฐมนตรี และคณะรัฐมนตรีมีความห่วงใยในเรื่องดังกล่าว พร้อมสั่งการให้ดําเนินการแก้ไขปัญหาอย่างจริงจังให้ได้โดยเร็ว ซึ่งขอให้เกษตรกรนําประสบการณ์ที่ผ่านมาในการกําจัดศัตรูมะพร้าวมาเป็นต้นแบบในการแก้ไข และขอให้ส่วนราชการให้ความร่วมมือในการดําเนินการอย่างบูรณาการ
รองนายกรัฐมนตรีกล่าวต่อไปว่า สถานการณ์การปลูกมะพร้าวในประเทศไทยมีแนวโน้มการปลูกมะพร้าวน้อยลง เนื่องจากเกษตรกรประสบปัญหาศัตรูมะพร้าว รวมไปถึงเปลี่ยนไปประกอบอาชีพอื่นแทน ทําให้ผลผลิตมะพร้าวไม่เพียงพอต่อความต้องการของผู้ประกอบการในประเทศ ทําให้เกิดการลักลอบนําเข้ามะพร้าวจากประเทศเพื่อนบ้านส่งผลกระทบต่อราคามะพร้าว และผู้ปลูกมะพร้าวรายเดิม จึงขอให้ส่วนราชการหามาตรการในการแก้ไขปัญหาดังกล่าว โดยรัฐบาลพร้อมให้การสนับสนุนการแก้ไขปัญหาอย่างจริงจัง ทั้งนี้ ขอให้เกษตรกรผู้ปลูกมะพร้าวแปรรูปเพิ่มมูลค่าให้กับมะพร้าว โดยเฉพาะนํามาแปรรูปเป็นผลิตภัณฑ์เสริมความงาม ดูแลสุขภาพ เน้นการสร้างแบรนด์ให้ได้มาตรฐาน ชูเป็นจุดเด่นของแต่ละจังหวัด ส่วนการใช้สารเคมีในการกําจัดศัตรูมะพร้าวขอให้เกษตรจังหวัดลงพื้นที่ทําความเข้าใจกับผู้ปลูกมะพร้าวบนพื้นฐานข้อเท็จจริงถึงวิธีการดําเนินการและประโยชน์ที่จะได้รับ เพื่อให้ผู้ปลูกมะพร้าวมีความเข้าใจอย่างแท้จริง ลดความหวาดระแวงของผู้ปลูกมะพร้าว รวมถึงเพิ่มจํานวนบุคลากรในการลงพื้นที่ทําความเข้าใจให้ครอบคลุมทุกพื้นที่ปลูกมะพร้าว
รองนายกรัฐมนตรีกล่าวย้ําว่า รัฐบาลโดยการนําของ พลเอก ประยุทธ์ จันทร์โอชา นายกรัฐมนตรีมีความตั้งใจในการแก้ไขปัญหาอย่างต่อเนื่อง ซึ่งต้องขอความร่วมมือผู้ปลูกมะพร้าว ส่วนราชการ และภาคเอกชนในการดําเนินการแก้ไขปัญหา พร้อมรับฟังปัญหา และข้อเสนอแนะต่างๆ เสนอให้คณะรัฐมนตรีพิจารณา เพื่อแก้ไขปัญหาอย่างยั่งยืนต่อไป
----------------
กลุ่มประชาสัมพันธ์และเผยแพร่ สํานักโฆษก